Lugbesoedeling: Waar in SA kan jy sien wat jy inasem?(Foto ter illustrasie: pixabay) Die departement van omgewingsake het vanoggend in die parlement ŉ voorlegging gedoen oor die stand van lugbesoedeling in Suid-Afrika, en die drie gebiede met die vuilste lug in die land uitgewys. Die twee gebiede met die ergste lugbesoedeling in die land is geen verrassing nie: dit is die Vaaldriehoek en die steenkoolvelde van Mpumalanga se hoëveld. Maar die streek wat die derde vuilste lug in die land het, het nie so ŉ lang geskiedenis daarvan nie, naamlik die gebied in en agter die Waterberg in Limpopo. Luidens die kaarte oor lugbesoedelingsvlakke wat die staat bekend gestel het, sluit die mees besoedelde gebied spesifiek die gebiede Drie Riviere (in Vereeniging), Sharpeville (by Vanderbijlpark) en Zamdela (by Sasolburg) in. Dorpe in Mpumalanga se steenkoolvelde met die mees besoedelde lug sluit in Standerton, Delmas, eMalahleni (Witbank), Middelburg, Hendrina en Ermelo. In die Waterberg-streek is spesifiek Lephalale (Ellisras), Thabazimbi en Mokopane (Potgietersrus) se lug baie vuil. Oor die algemeen lyk die vlakke van lugbesoedeling in die land grootliks stabiel die afgelope paar jaar. Die lugkwaliteit word deurgaans gemonitor by 136 meetstasies in staatsbesit en omtrent 25 in private besit. Buiten die drie ergste gebiede soos hierbo genoem, is daar ander dele van die land waar lugbesoedeling die afgelope jaar soms bo aanvaarbare vlakke gestyg het. Daardie gebiede is Phalaborwa, George, Bellville-Suid, Kaapstad-Sentraal, Kaapstad-Roggebaai, Goodwood, Khayelitsha, Table View, Bedfordview, Springs-Etwatwa, Springs-Sentraal, Vanderbijlpark, Olifantsfontein, Thokoza, Alexandra, Buccleuch, Sowet-Jabavu, Olievenhoutbosch, Rosslyn, Bloemfontein-Sentraal, Port Elizabeth-Walmer, Durban-Sentraal, Chatsworth, Durban-Wentworth, Marikana en Mahikeng. In Kaapstad is die lugbesoedelingsvlakke baie laag, maar die hoogste lugbesoedelingsvlakke is aangeteken by die Wallacedene-plakkerskamp by Kraaifontein, in Khayelitsha en in die Kaapse middestad. Die lugbesoedelingsvlakke in Johannesburg is tot ses keer hoër as in Kaapstad, met die townships Alexandra, Diepsloot en Ivory Park die ergste gebiede. Pretoria se lugbesoedelingsvlakke is sowat drie keer so erg as die Kaap s’n, met Olievenhoutbosch, Pretoria-Wes en Booysens wat die slegste rekords het. Aan die Oos-Rand is lugbesoedeling ŉ bietjie erger as in Pretoria. Etwatwa buite Springs en Wattville buite Benoni spook dit uit vir die slegste lug, met Germiston nie te ver agter nie. ŉ Verrassing in Mpumalanga is dat Standerton die mees besoedelde lug het, gevolg deur Delmas, Balfour en Middelburg. Kragonderbrekings is ŉ groot onlangse bydraende faktor tot lugbesoedeling, het departementele amptenare gesê.